Samarqandda Islom Karimov muzeyi, Toshkentdagi Oqsaroyda esa Islom Karimov ilmiy-ma’rifiy yodgorlik majmuasi tashkil etiladi

O‘zbekiston Prezidenti Shavkat Mirziyoyevning 25-yanvardagi “O‘zbekiston Respublikasining Birinchi Prezidenti Islom Abdug‘aniyevich Karimovning xotirasini abadiylashtirish to‘g‘risida”gi qaroriga muvofiq, Samarqand shahrida Islom Karimov muzeyi tashkil etiladi. Bu haqda O‘zA xabar bermoqda.

Qarorga muvofiq, O‘zbekiston Birinchi Prezidenti ko‘p yillar davomida faoliyat olib borgan Toshkent shahridagi Oqsaroy qarorgohida (O‘zbekiston ko‘chasi, 45-uy) Islom Karimov nomidagi ilmiy-ma’rifiy yodgorlik majmuasini tashkil etiladi.
Ayni vaqtda, Islom Karimov nomidagi Respublika xayriya jamoat fondi ham ushbu manzil bo‘yicha joylashtiriladi.
O‘z navbatida, O‘zbekiston Prezidenti Shavkat Mirziyoyev Samarqand shahrida Islom Karimov muzeyini tashkil etish haqida ham ko‘rsatma bergan.
 Toshkent, Samarqand va Qarshida Islom Karimovga haykallar o‘rnatiladi
Mazkur topshiriqlar ijrosi Madaniyat va sport ishlari vazirligi, Moliya vazirligi, Adliya vazirligi, O‘zbekiston Fanlar akademiyasi, O‘zbekiston Badiiy akademiyasi, Toshkent shahri va Samarqand viloyati hokimliklari zimmasiga yuklatilgan.
Mazkur qaror “xalqimizning samimiy tilaklari va xohish-irodasidan kelib chiqib, ona Vatanimiz mustaqilligi, el-yurtimiz ravnaqi yo‘lidagi buyuk tarixiy xizmatlarini inobatga olib, O‘zbekistonning Birinchi Prezidenti, O‘zbekiston Qahramoni Islom Abdug‘aniyevich Karimovning yorqin xotirasini abadiylashtirish maqsadida” qabul qilingan.
Avvalroq O‘zbekistonda har yili Islom Karimov tavallud topgan sana (30-yanvar) mamlakat bo‘ylab keng nishonlanishi, Birinchi Prezident vafot etgan sana (2-sentabr) esa Xotira kuni sifatida yod etilishi haqida xabar berilgan edi.
 O‘zbekistonda 2-sentabr har yili Islom Karimov Xotira kuni sifatida yod etiladi
Bundan tashqari, Toshkent xalqaro aeroporti, Asakadagi avtozavod, mamlakat bo‘ylab markaziy ko‘chalar va boshqa qator obyektlarga Islom Karimov nomi berilishi ma’lum bo‘lgan edi.
 Toshkent xalqaro aeroporti va boshqa qator obyektlarga Islom Karimov nomi beriladi
Shuningdek, Samarqand shahrida Islom Karimov yodgorlik majmuasi qurilishi, Toshkent, Samarqand, Qarshi shaharlariga esa Islom Karimovning haykallari o‘rnatilishi haqida ham axborot berilgan edi.
 Samarqandda Islom Karimov yodgorlik majmuasi barpo etiladi
O‘zbekiston Birinchi Prezidenti Islom Karimov 2016-yil 2-sentabr kuni vafot etgan edi. U 3-sentabr kuni Samarqandning Hazrati Hizr masjididagi qadimiy qabristonga dafn etilgan.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.